**CRITERIS PER A L’APLICACIÓ DE LA *GRAMÀTICA DE LA LLENGUA CATALANA* I *L’ORTOGRAFIA CATALANA* DE L’INSTITUT D’ESTUDIS CATALANS**

El 23 de novembre proppassat, data de publicació de la nova *Gramàtica de la llengua catalana* de l’Institut d’Estudis Catalans (IEC), va entrar en vigor la normativa lingüística que conté, així com la que recull la nova versió de l’*Ortografia catalana*.

La *Gramàtica* presenta la norma a partir de la descripció actualitzada dels català i dels seus usos i varietats, recull la pluralitat de tots els parlars i en subratlla els trets compartits. La redacció de la *Gramàtica* va comportar també la publicació de l’*Ortografia catalana*, que aplega, en un sol tractat, els materials que conformaven la norma vigent i en revisa aspectes puntuals.

A fi de facilitar el coneixement dels canvis en l’ortografia i la gramàtica, podeu consultar informació sobre el contingut de les dues obres en els documents adjunts.

A més, podeu accedir a la versió en línia de l’Ortografia de la llengua catalana a: <http://www.iec.cat/activitats/documents/ortografia.pdf>

La Direcció General de Política Lingüística ha emès un comunicat en què exposa que, a partir de l’entrada en vigor, l’Administració de la Generalitat i la resta d’organismes que en depenen han de començar a aplicar els nous criteris en els textos, la documentació i les publicacions produïts en qualsevol format i suport. També té en compte que, pel que fa a tots aquells textos i productes que requereixin un tractament o desenvolupament informàtic o que, per la seva naturalesa, demanin un període de temps per a l’adaptació —com ara els textos ja editats als webs—, els canvis s’hauran d’anar integrant al llarg del període de quatre anys que l’IEC ha marcat per a la progressiva implantació de la normativa.

A l’Optimot (gencat.cat/optimot) ja s’hi han incorporat bona part dels canvis, de manera que les fitxes ortogràfiques ja tenen en compte la nova ortografia i també s’han revisat els paradigmes de verbs conjugats.

<http://llengua.gencat.cat/ca/serveis/eines_i_recursos/autoservei/ajuda_optimot>.

Per mitjà del servei de consultes lingüístiques s’atendran els dubtes que puguin sorgir en l’aplicació de la nova normativa.

**Àmbit docent**

A través de la Plataforma Acadèmia Oberta als Ensenyants <http://aoe.iec.cat/> de la Secció Filològica de l’Institut d’Estudis Catalans disposareu d’informació detallada dels aspectes que han estat modificats o dels nous criteris sobre l’aplicació de la *Gramàtica* i l’O*rtografia* així com d’un *Fòrum de debat* per poder vehicular consultes i debats relacionats amb els canvis produïts.

Igualment, el Departament d’Ensenyament ha creat un grup de treball, amb un representant de cada servei territorial, amb l’objectiu d’identificar les qüestions més significatives i preparar criteris i orientacions per als docents o formacions específiques.

**Recomanacions immediates**

A partir de l’entrada en vigor de la nova normativa els criteris per a la correcció de treballs i proves d’avaluació són els següents:

1. Durant els dos primers anys es corregeix amb la normativa anterior però es dona per bona la nova.
2. A partir del segon any, alineant els criteris amb els responsables de les PAU, es corregeix amb la nova normativa (els alumnes de batxillerat ja han estudiat els dos cursos amb la nova normativa), però es dona per bona l’antiga.
3. A partir del quart any ja es treballa plenament amb la nova.

**Món editorial**

Pel que fa als llibres de text, les noves edicions ja incorporaran els canvis ortogràfics i de gramàtica, tant als llibres de llengua catalana (on s’hauran de canviar algunes explicacions) com en els llibres de text d’altres matèries.

Pel que fa als llibres de ficció, les edicions de llibres nous ja incorporaran els nous canvis ortogràfics i de gramàtica. No obstant això, els llibres dels quals hi hagi existències o les reedicions de llibres ja publicats mantindran la grafia i la normativa vigents en el moment de l’edició.